Tok opp alle fag: Nektet å gi opp drømmeyrket 
Etter vanskelige skoleår og flere studieforsøk, satser Denise alt for å bli lege. Veien dit deler hun på TikTok. Denise Aune Elvestad (29) har alltid hatt lyst til å bli lege, men hun turte ikke si det høyt. Før nå. Etter at hun brukte fire år på å fullføre videregående, gikk hun ut med 3,4 i snitt.  I noen fag fikk hun karakter to. Langt under kravet for å studere medisin. – Jeg var så sikker på at jeg aldri ville få det til, sier hun til VG. 10 år etter videregående forteller hun at hun ikke hadde det bra på skolen. – Noe som påvirket karakterene mine. Etter å ha forsøkt andre studier og jobber, bestemte hun seg. Hun nektet å gi slipp på drømmen om å bli lege. – Jeg klarte ikke slå meg til ro med noe annet, forteller hun. Som 26-åring, bestemte altså Elvestad seg for å ta opp alle fag fra videregående. – En enorm jobb lå foran meg.  Elvestad kan fortelle at hun gikk fra karakter 2 til karakter 6 på første eksamen. – Det var mye lettere når jeg var litt eldre, mener hun. Men til tross for at første eksamen fikk ønsket resultat, har Elvestad ofret mye. Noen eksamener har hun måttet ta flere ganger. – Det har vært beintøft, både sosialt og økonomisk, innrømmer hun. Likevel er 29-åringen overbevist om at dette var det riktige.  – Jeg vil bevise at det aldri er for sent å følge drømmene sine. Psykologspesialist Jørgen Sundby bekrefter at drømmer er mulig å oppnå om man bestemmer seg for å legge ned innsatsen. – De som setter seg mål og er villig til å nå dem, tåler en del smerte på veien, sier han. Sundby sier videre at livet gir flere muligheter nå enn det gjorde før. – Før var det flere sosiale og økonomiske rammer som bestemte hvordan livet skulle bli. Psykologspesialisten mener likevel at det å ha et realistisk forhold til drømmene sine er avgjørende. – Da er det viktig å spørre seg selv hvor mye man faktisk ønsker seg dette. Avslutningsvis oppfordrer Sundby til å tenke seg godt om før man gjør et omvalg.  – For selv om det er riktig for mange, kan det være lurt å gi veien du har valgt litt tid. Tiden stresser ikke Elvestad. Går alt etter planen, begynner hun på medisinstudiet til høsten. Etter det venter et mangeårig utdanningsløp. – Men jeg skal jo likevel være yrkesaktiv i mange tiår til, sier hun. Den tankegangen har inspirert mange. På TikTok deler hun nå veien mot drømmen, og tips og triks for andre privatister.  – Folk kommer til meg og er takknemlig for at jeg deler.  Elvestad erfarer nemlig at mange er redd for å gjøre omvalg.  – Folk i tidlig 20-årene tør ikke endre retning fordi det er «for sent», noe som er synd, sier hun.
Denise Aune Elvestad (29) jobber hardt for å oppfylle drømmen om å bli lege. Hun brukte 4 år på å fullføre videregående med snitt på 3,4 og karakterer langt under kravet for medisinstudiet. Som 26-åring tok hun opp alle fag fra videregående og oppnådde mye bedre resultater. Psykologspesialist Jørgen Sundby mener drømmer kan oppnås med innsats og at livet gir flere muligheter nå enn før. Elvestad inspirerer andre gjennom TikTok og mener det aldri er for sent å følge drømmene sine.